text: 
  Landet som helhed satser hverken på uddannelse eller industrifremme af 
  rumfartsteknologi og derfor har danske virksomheder svært ved at trænge
   ind i denne branche. Konkurrencen er benhård, da udstyr til 
  satellitter ofte er de internationale virksomheders flagskibe med stor 
  reklameværdi. Men nu får vi altså en chance, både ESA og NASA åbner 
  mulighed for at få små robuste forsknings- og undervisningsdrabanter 
  med som blaffere ved de kommercielle opsendelser, " siger John 
  Jørgensen.
  
  Med avanceret og elegant letvægts-teknologi vil de danske forskere løse
   en lang række problemer, der med det hidtil brugte design ville 
  kræve en langt større og tungere satellit.
  
  Kender 8000 stjerner
  
  Når " Ørsted " slynges ud af Ariane-rakettens lastrum, vil den tumle 
  rundt på en helt uforudsigelig måde. Men den fælles Billedanalysegruppe
   fra DTH og DIA har konstrueret en sensor, der efter et kik på 
  stjernerne sørger for, at antennen peger ud mod rummet. Computeren 
  kender alle stjernebilleder, f.eks. Karlsvognen og Orions Bælte. I " 
  normale " satellitter fylder tilsvarende instrumenter mere end hele " 
  Ørsted ".
  
  
  
  